Dankie, Dom! Kevin deur na halfeind | Netwerk24
Deur Marizanne Kok 15 November 2018 18:30
Kevin Anderson se plek in die halfeindronde van die ATP-reeks se jaareindtoernooi is Donderdagmiddag vasgemaak – net minder as ses ure voor die aanvang van sy laaste groepwedstryd.
Uiteindelik aan die wenkant! Dominic Thiem bal sy vuis ná hy met Kei Nishikori afgereken het by die ATP-reeks se jaareindtoernooi. Foto: Reuters
Die Suid-Afrikaner was die groot wenner in die wedstryd tussen Dominic Thiem en Kei Nishikori, met die Oostenryker wat net drie potte moes wen om Anderson te laat deurdring.
Thiem het dít in 'n oogwink vermag toe hy Nishikori se heel eerste afslaanpot gesteel het. Hy het uiteindelik met 6-1, 6-4 geseëvier om die Japanner se toernooi te beëindig en homself 'n skrale kans te gee om self ook deur te dring.
Sy lot is egter in die hande van Anderson en Roger Federer, met slegs 'n sege vir die Suid-Afrikaner wat Thiem se droom lewend kan hou.
Daardie wedstryd begin Donderdag om 22:00 (SA tyd) en sal ook bepaal of Anderson eerste of tweede in sy groep eindig.
Die speler wat tweede eindig sal waarskynlik in die halfeindronde moet huis hou met Novak Djokovic, die ysterman in die ander groep.
Thiem het voor Donderdag albei sy wedstryde in Londen se O2-arena verloor en homself onder druk geplaas om beter te vertoon in sy laaste groepstryd. Nie net het hy dít reggekry nie, maar Nishikori het boonop in die eerste stel min tot geen teenstand gebied.
Die Japanner is Dinsdag met 6-0, 6-1 deur Anderson afgeransel en het na dese hope vrae in sy kop oorgehou.
In die tweede stel het hy beter gelyk en Thiem selfs 'n paar keer ore aangesit met slim valhoutjies en goeie voorarmhoue.
Tog was hy steeds sy eie grootste vyand. Toe die stof gaan lê het hy weggestap met 41 ongedwonge foute teen sy naam (teenoor Thiem se 21) en net 11 wenhoue.